b"\n_START_ARTICLE_\nJaan Kalda\n_START_PARAGRAPH_\nJaan Kalda (s\xc3\xbcndinud 12. novembril 1963 V\xc3\xa4ike-Maarjas) on eesti f\xc3\xbc\xc3\xbcsik.\n_START_SECTION_\nElulugu\n_START_PARAGRAPH_\nJaan Kalda l\xc3\xb5petas 1982. aastal Tallinna 1. Keskkooli matemaatika-f\xc3\xbc\xc3\xbcsika eriklassi. 1981. aastal v\xc3\xb5itis ta esikoha \xc3\xbcleliidulisel koolinoorte f\xc3\xbc\xc3\xbcsikaol\xc3\xbcmpiaadil, 1982. aastal v\xc3\xb5itis h\xc3\xb5bemedali Saksa FV-s rahvusvahelisel f\xc3\xbc\xc3\xbcsikaol\xc3\xbcmpiaadil._NEWLINE_1988. aastal l\xc3\xb5petas Moskva f\xc3\xbc\xc3\xbcsika-tehnika instituudi (MFTI) teoreetilise plasmaf\xc3\xbc\xc3\xbcsika eriala kiitusega ja 1990. aastal aspirantuuri MFTI-s ja I. V. Kurt\xc5\xa1atovi nimelises Aatomienergeetika Instituudis. Samal aastal (1990) kaitses ta MFTI-s plasmas kollektiivseid \xc3\xbclekandeprotsesse k\xc3\xa4sitleva v\xc3\xa4itekirja (juhendaja Aleksandr Kingsep) ja sai f\xc3\xbc\xc3\xbcsika-matemaatika kandidaadi kraadi._NEWLINE_Aastatel 1992\xe2\x80\x931993 t\xc3\xb6\xc3\xb6tas Kalda j\xc3\xa4reldoktorina Pariisis \xc3\x89cole Polytechnique'i teoreetilise f\xc3\xbc\xc3\xbcsika keskuses._NEWLINE_Jaan Kalda uurimisvaldkonnad on matemaatiline ja \xc3\xbcldine teoreetiline f\xc3\xbc\xc3\xbcsika, klassikaline mehaanika, kvantmehaanika, relatiivsusteooria, gravitatsioon, statistiline f\xc3\xbc\xc3\xbcsika ja termod\xc3\xbcnaamika. Tema teadust\xc3\xb6\xc3\xb6 p\xc3\xb5hisuunad on seotud mastaabiinvariantsete struktuuride (sealhulgas bioloogiliste) modelleerimise ja anal\xc3\xbc\xc3\xbcsi, juhuslike pindade statistilise topograafia, turbulentse difusiooni ja mittelineaarsete \xc3\xbclekandeprotsessidega._NEWLINE_Kalda teadusorganisatsiooniline tegevus on olnud seotud muuhulgas ol\xc3\xbcmpiaadide korraldusega. 2011. aastal oli ta Rahvusvahelise f\xc3\xbc\xc3\xbcsikaol\xc3\xbcmpiaadi rahvusvahelise \xc5\xbe\xc3\xbcrii liige, 2012. aastal Rahvusvahelise F\xc3\xbc\xc3\xbcsikaol\xc3\xbcmpiaadi juhtkomitee liige ja Akadeemilise Komitee aseesimees ning Saudi Araabia rahvusvahelise f\xc3\xbc\xc3\xbcsikaol\xc3\xbcmpiaadi v\xc3\xb5istkonna akadeemiline n\xc3\xb5unik. Ta on Euroopa f\xc3\xbc\xc3\xbcsikaol\xc3\xbcmpiaadi esimene president._NEWLINE_Jaan Kalda on alates jaanuarist 2015 Tallinna Tehnika\xc3\xbclikooli f\xc3\xbc\xc3\xbcsikainstituudi teoreetilise f\xc3\xbc\xc3\xbcsika \xc3\xb5ppetooli juhataja ja professor (0,5 kohaga).\n_START_SECTION_\nIsiklikku\n_START_PARAGRAPH_\nJaan Kalda ema on kirjandusteadlane Maie Kalda ja abikaasa semiootik Virve Sarapik."